《徐制准挽辞》
元代·方回

纷纭钟鼎误公卿，孰与山林保令名。
不共鹄袍争举业，早令熊辔绍诗声。
人间倏忽惊兴废，物外从容了死生。
何限貂蝉无葬地，一丘风月自佳城。

作者简介：（1227—1307）宋元间徽州歙县人，字万里，号虚谷。幼孤，从叔父学。宋理宗景定三年进士。初媚贾似道，似道败，又上十可斩之疏。后官知严州，以城降元，为建德路总管。寻罢归，遂肆意于诗。有《桐江集》、《续古今考》，又选唐宋以来律诗，为《瀛奎律髓》。